ปตท.-ทางด่วนกรุงเทพซื้อหุ้นไซยะบุรี ฯ
บริษัท ปตท. (PTT)ใช้บริษัทย่อยร่วมลงทุนในบริษัท ไซยะบุรี พาวเวอร์ (XPCL) จำนวน 20ล้านหุ้นหรือสัดส่วน25% คิดเป็นมูลค่า 200 ล้านบาท
7 มี.ค. 2554

บริษัท ปตท. (PTT)ใช้บริษัทย่อยร่วมลงทุนในบริษัท ไซยะบุรี พาวเวอร์ (XPCL) จำนวน 20ล้านหุ้นหรือสัดส่วน25% คิดเป็นมูลค่า 200 ล้านบาท
นายประเสริฐ บุญสัมพันธ์   ประธานเจ้าหน้าที่บริหารและกรรมการผู้จัดการใหญ่ บริษัทปตท. กล่าวว่า การร่วมลงทุนในครั้งนี้เป็นการลงทุนที่สอดคล้องกับกลยุทธ์ของ ปตท.ในการสร้างมูลค่าเพิ่มจากธุรกิจไฟฟ้ารวมทั้งเป็นการรักษาและสร้างความมั่นคงด้านพลังงานให้ประเทศในระยะยาว
ทางด้านบริษัททางด่วนกรุงเทพ(BECL) ได้ซื้อหุ้นบริษัท ไซยะบุรีฯ จากบริษัทช.การช่างจำนวน 7.5 %ของทุนจดทะเบียน เป็นเงิน 59,999,999 บาท ได้หุ้นไม่ครบตามจำนวนที่บริษัทต้องการ 20 ล้านหุ้น หรือ 25% ของทุนจดทะเบียน 
ทั้งนี้ บริษัทปตท.ได้ให้บริษัท พีทีที อินเตอร์แนชั่นแนล ผ่านบริษัท นที ซินเนอร์ยี่  ร่วมลงทุนในบริษัท ไซยะบุรี พาวเวอร์  กับบริษัท ช.การช่าง  บริษัท ผลิตไฟฟ้า และบริษัท พี.ที. คอนสตรักชั่น แอนด์อิริเกชั่น  เพื่อพัฒนาโครงการไฟฟ้าพลังน้ำไซยะบุรีในประเทศ สาธารณรัฐประชาธิปไตยประชาชนลาว(สปป.ลาว) ในสัดส่วนการถือหุ้น 25%, 57.5%, 12.5% และ 5% ตามลำดับ)ของทุนจดทะเบียน 800 ล้านบาท
โดยคาดว่าเงินลงทุนทั้งโครงการก่อนการดำเนินการเชิงพาณิชย์เป็นจำนวนเงิน 1.15แสนล้านบาท
โครงการโรงไฟฟ้าพลังน้ำไซยะบุรี เป็นโครงการที่ บริษัทไซยะบุรี พาวเวอร์ ได้รับสัมปทานจากรัฐบาลแห่ง สปป.ลาว ในการออกแบบ พัฒนา ก่อสร้าง และดำเนินการโครงการโรงไฟฟ้าพลังน้ำไซยะบุรี เป็นระยะเวลา 29 ปีนับจากวันเปิดดำเนินการขายไฟฟ้าเชิงพาณิชย์ และจะส่งมอบโครงการไฟฟ้าพลังน้ำดังกล่าวให้กับรัฐบาลแห่งสปป.ลาว เมื่อระยะเวลาสัมปทานสิ้นสุดลง 
โครงการดังกล่าวมีขนาดกำลังการผลิต 1,285 เมกะวัตต์ตั้งอยู่ห่างจากเมืองหลวงพระบางประมาณ 80 กิโลเมตร มีสัญญาขายไฟฟ้าให้กับการไฟฟ้าฝ่ายผลิตแห่งประเทศไทยจำนวน 1,220 เมกะวัตต์ และรัฐวิสาหกิจไฟฟ้าลาวจำนวน 60 เมกะวัตต์ ตลอดอายุสัญญาสัมปทานโดยใช้ระยะเวลาก่อสร้างประมาณ 8 ปี และคาดว่าจะเริ่มดำเนินการขายไฟฟ้าเชิงพาณิชย์ในเดือนมกราคม 2562